DA Den Europæiske Unions Tidende CE 78/923

(2004/C 78 E/0976)

SKRIFTLIG FORESPØRGSEL E-0060/04

af Hiltrud Breyer (Verts/ALE) til Kommissionen

(20. januar 2004)

Om: Indhold af chrom VI i læder

Den 18. juni 2003 trådte Europa-Parlamentets og Rådets direktiv 2003/53/EF (1) om 26. ændring af Rådets direktiv 76/769/EØF (2) om begrænsning af markedsføring og anvendelse af visse farlige stoffer og præparater, herunder cement indeholdende chrom VI, i kraft.

Forskellige undersøgelser foretaget af de tyske erhvervssammenslutninger og af det tyske tv-magasin »ARD Ratgeber Bauen und Wohnen« har nu vist, at ikke kun cement, men også mange arbejdshandsker af læder kan indeholde ekstremt store mængder chrom VI. De grænseværdier for chrom VI i cement, der fastlægges i ovenanførte direktiv, blev ofte overskredet flere gange. Dette gælder ifølge offentliggjorte oplysninger også for andre produkter af læder, f.eks. for arbejdssko.

1. Er Kommissionen bekendt med disse måleresultater?

2. Har Kommissionen til hensigt nu ligeledes at begrænse markedsføringen af læder, der indeholder chrom VI? Hvornår og i hvilken form planlægger den i bekræftende fald at gøre dette?

Svar afgivet på Kommissionens vegne af David Byrne

(23. februar 2004)

Kommissionen har ikke kendskab til de konkrete resultater af undersøgelser i Tyskland for nylig, som har påpeget store mængder af chrom VI i en række læderprodukter. Normalt ville enhver foranstaltning, der træffes på grundlag af sådanne resultater, være blevet meddelt Kommissionen og de andre medlemsstater gennem fællesskabssystemet for hurtig udveksling af oplysninger (RAPEX), som der er redegjort for i Europa-Parlamentets og Rådets direktiv 2001/95/EØF af 3. december 2001 om produktsikkerhed i almindelighed (3). De tyske myndigheder har til dato ikke fremsendt nogen officiel meddelelse herom.

Der er blevet gennemført en risikovurdering for visse chrom VI-forbindelser inden for rammerne af Rådets forordning (EØF) nr. 793/93 (4). En strategi for risikobegrænsning forventes inden udgangen af 2004.

Ifølge risikovurderingsrapporten er de behandlingsprocesser, der anvendes på læder- og træprodukter i EU, af en sådan karakter, at en eventuel udsættelse af forbrugerne forventes kun at ville vedrøre chrom III og ikke chrom VI. Det blev dog understreget i rapporten, at der ikke forelå oplysninger om læder- eller træprodukter importeret fra tredjelande, og at der derfor ikke var foretaget en vurdering af potentielle risici for menneskers sundhed på grund af den mulige tilstedeværelse af chrom VI i sådanne importerede produkter.

I de seneste måneder er Kommissionen imidlertid blevet opmærksom på en række videnskabelige og også mere generelle artikler i pressen, som gør opmærksom på tilstedeværelse og frigørelse af chrom VI i lædervarer (handsker, manchetter, læderbeklædning, m.m.). Kommissionen har til hensigt at indlede en systematisk undersøgelse i samarbejde med medlemsstaterne for at skaffe sig alle tilgængelige oplysninger om spørgsmålet.

På grundlag af de tilgængelige oplysninger vil Kommissionen rådføre sig med et af sine videnskabelige udvalg om den eventuelle sundhedsrisiko, der kan være forbundet med frigørelse af chrom VI i læderprodukter, for derefter at træffe passende foranstaltninger til at nedsætte risikoen.

(1) EUT L 178 af 17.7.2003, s. 24.

(2) EFT L 262 af 27.9.1976, s. 201.

(3) EFT L 11 af 15.1.2002.

(4) Rådets forordning (EØF) nr. 793/93 af 23. marts 1993 om vurdering af og kontrol med risikoen ved eksisterende stoffer, EFT L 184 af 5.4.1993.